b'\n_START_ARTICLE_\nRetaule de la Mare de D\xc3\xa9u, sant Agust\xc3\xad i sant Nicolau de Tolentino\n_START_SECTION_\nHist\xc3\xb2ria\n_START_PARAGRAPH_\nEl retaule va ser un enc\xc3\xa0rrec per al monestir agustini\xc3\xa0 de Domus Dei de Miralles, a Castellv\xc3\xad de Rosanes, Baix Llobregat. Antoine de Lonhy, d\'origen franc\xc3\xa8s, va viatjar for\xc3\xa7a durant la seva carrera professional i despr\xc3\xa9s d\'un per\xc3\xadode probablement formatiu a Borgonya en la d\xc3\xa8cada de 1440, el seg\xc3\xbcent dest\xc3\xad documentat va ser Barcelona, a partir de 1460._NEWLINE_D\'aquest per\xc3\xadode a Catalunya nom\xc3\xa9s es coneixen dues obres: la rosassa de la bas\xc3\xadlica de Santa Maria del Mar, que s\'havia esfondrat pels terratr\xc3\xa8mols de 1428. L\'altra, \xc3\xa9s el retaule del Domus Dei de Miralles, datat just despr\xc3\xa9s de l\'obra de Santa Maria del Mar, aproximadament entre 1461-1462. _NEWLINE_Tot i no haver documentaci\xc3\xb3 de l\'enc\xc3\xa0rrec d\'aquesta obra, es considera que podria haver estat finan\xc3\xa7ada pel blanquer Bernat Nicolau, fill hom\xc3\xb2nim del mercader que havia finan\xc3\xa7at la fundaci\xc3\xb3 del monestir el 1414 i en el qual va ser enterrat. Nicolau pare tamb\xc3\xa9 havia finan\xc3\xa7at el monestir de Sant Jeroni de la Murtra._NEWLINE_La relaci\xc3\xb3 de Bernat Nicolau amb l\'obra es justifica per les sigles "BN" a la taula central, on est\xc3\xa0 el comitent agenollat als peus de la Mare de D\xc3\xa9u. Per tant, podria tractar-se d\'un retaule per a la capella on tingu\xc3\xa9s la sepultura el creador del monestir._NEWLINE_Amb tot, el pagament a l\'artista no va ser fet pel comitent, sin\xc3\xb3 per Mateu Rella, provincial de l\'orde dels agustins. El 1462 restava encara un pagament reconegut de 22 lliures que Lonhy va endossar al brodador Antoni Sadurn\xc3\xad per liquidar uns pagaments pendents amb ell, quan va marxar a Savoia._NEWLINE_La primera documentaci\xc3\xb3 descriptiva que es disposa \xc3\xa9s de Gaiet\xc3\xa0 Barraquer i Roviralta qui, el 1901, el va descriure quan encara estava al monestir pel qual va ser creat. El mateix autor afirmava que el 1910 ja estava en mans privades, en casa de Josep Garcia Pe\xc3\xb1asco.\n_START_SECTION_\nPredel\xc2\xb7la\n_START_PARAGRAPH_\nDe les tres taules de la predel\xc2\xb7la, la central est\xc3\xa0 perduda i les dos laterals es troben al museu del Castell de Perelada._NEWLINE_La taula esquerra, \xc3\xa9s a dir, la del carrer dedicat a la figura de sant Agust\xc3\xad, representa la mort de santa M\xc3\xb2nica, mare de sant Agust\xc3\xad._NEWLINE_La taula dreta representa els miracles davant la tomba de Nicolau de Tolentino.'